Un accident a avut loc în această dimineață, în Capitală, pe linia de tramvai 41. Şase persoane au fost rănite după ce o garnitură a lovit în plin un autobuz al liniei 641.

În ambele mijloace de transport în comun se aflau pasageri, iar doi dintre răniți sunt șoferii vehiculelor.

Un telespectator Digi24 a transmis pe WhatsApp imagini de la locul evenimentului. El spune că accidentul s-a produs la capătul liniei tramvaiului 41 de la Piața Presei Libere.

În zonă au fost trimise mai multe echipaje de pompieri și ambulanțe SMURD. Niciunul dintre răniți nu este în stare gravă și nu a avut nevoie de transport la spital.

Circulația pe linia 41 a fost blocată pentru o oră.

Nu uitați, dacă aţi fost martorii unui eveniment care ar putea deveni o știre puteţi lua legătura cu noi pe WhatsApp, la numărul 0771.100.304. Vă rugăm să precizaţi numele şi locul din care transmiteţi imagini.

redactare: G.M.